Victoria Velasquez (EL), 2024-04-23:
Børnekonventionen gælder jo faktisk allerede i dag.
Danmark har tiltrådt konventionen, og vi har forpligtet os til som stat, som land og som samfund, at de rettigheder, der står beskrevet i børnekonventionen, vil vi overholde, når vi laver lovgivning, når vi i praksis udmønter den, når der træffes afgørelser, når vi indretter skoler, og det skal simpelt hen gælde alle aspekter.
Så faktisk er vi jo allerede forpligtede efter børnekonventionen.
Så spørgsmålet er her til aften, om vi vil inkorporere den.
Det er altså ikke et spørgsmål om, om vi synes, at børnekonventionen skal gælde eller ej, for det gør den, men det, der er til debat, er, om vi skal inkorporere den i dansk ret, og det vil i praksis sige at give børnene en adgang til at gå til domstolene, hvis de ikke mener, at de afgørelser, som man i Folketinget, kommunerne eller andre steder træffer om deres liv, ve og vel, og som i det her tilfælde er de voksne, overholder det, som de har lovet at overholde, og det synes vi i Enhedslisten er positivt.
For det giver jo faktisk også i praksis børnene en egentlig rettighed Så jeg forstår faktisk ikke helt det der modargument med, at det skulle være i kontrast til det at lade det være op til demokratiet.
Det her er et spørgsmål om at give børnene en mulighed for reelt også at tvinge os voksne, hvis man skal sige det lidt banalt, til at gøre det, som vi allerede har lovet at gøre.
Menneskerettighederne er jo universelle, det er noget, vi har forpligtet os til i internationale konventioner, og dermed også noget, vi har forpligtet det danske Folketing til at overholde, og så kunne jeg forstå, at der selvfølgelig er en uenighed om det.
Men summa summarum er, at vi altså er med i konventionerne.
Så det er jo ikke det andet, der er til debat i dag.
Og det kan man godt synes er træls, men hele konceptet og hele den historiske baggrund for, hvorfor vi i Europa besluttede os for at lave dem, er jo, at flertallet nogle gange gør noget ved mindretallet, som er uhyggeligt og forkert, også selv om de er flertallet, og børnekonventionen indebærer nogle rettigheder til at beskytte børn mod forskelsbehandling, bl.a. ved at beskytte børn mod at blive straffet eller forskelsbehandlet på grund af det, deres forældre mener eller tror.
Det giver børnene ret til at have deres egen identitet og et statsborgerskab, og det giver børnene ret til at have ytringsfrihed og mene nogle ting og have indflydelse i deres eget liv, og det er i det hele taget nogle rigtig gode rettigheder.
Og det er jo faktisk en udvidelse af magten og indflydelsen i eget liv, altså en indflydelse over deres demokratiske rettigheder.
Jeg tror ikke, det kommer som nogen nyhed for SF, som har fremsat det her forslag rigtig mange gange, at Enhedslisten støtter det, for det har vi gjort, hver eneste gang SF har fremsat det, og jeg synes også, det er positivt at få det på dagsordenen igen, og jeg vil også glæde mig til at få muligheden for igen at stemme for det, og så glæder jeg mig endnu mere til den dag, hvor vi måske også får et flertal for det.
For det, at man giver de børn, som f.eks. er anbragt, og som ikke mener, at deres rettigheder ifølge børnekonventionen bliver respekteret i den lovgivning, som vi har lavet herinde i Folketinget, muligheden for at stille os til ansvar, synes jeg vil være så stort og så rigtigt.
Så tak, SF, Enhedslisten støtter forslaget.